Det begyndte med en opredning på sofaen og visionen om, at vi skal dele vores hjem med hinanden, men den populære udlejningsportal Airbnb er blevet en regulær pengemaskine for mange, der lejer deres hjem ud. Det viser en ny undersøgelse, som Politiken har fået foretaget i samarbejde med InsideAirbnb, som er et uafhængigt, ikke kommercielt dataprojekt, der indsamler oplysninger om den hastigt voksende digitale udlejningsportal.

Grafikken viser, hvornår de Airbnb-værter, der pt er aktive, har oprettet sig på Airbnb. Værter der har slettet deres profil vises ikke i grafikken. Kilde: InsideAirbnb.

Lige nu er der 19.080 københavnere, som lejer en bolig ud via Airbnb, og heraf udlejer knap 1.800 mere end én bolig eller et værelse ud, viser undersøgelsen. Værter med mere end én udlejning tegner sig for 12,6 procent af det samlede antal udlejninger i København. Der er altså en ganske stor andel, for hvem Airbnb er blevet en regulær forretning. En Airbnb-bolig var desuden i gennemsnit tilgængelig for udlejning 88 dage sidste år – altså noget mere end de 3 uger, de fleste har sommerferie.